CELEX: 62012TN0460
Language: da
Date: 2012-10-17 00:00:00
Title: Sag T-460/12: Sag anlagt den 17. oktober 2012 — Virgin Media mod Kommissionen

8.12.2012   
            
            
               DA
            
            
               Den Europæiske Unions Tidende
            
            
               C 379/28
            
         Sag anlagt den 17. oktober 2012 — Virgin Media mod Kommissionen
   (Sag T-460/12)
   2012/C 379/49
   Processprog: engelsk
   
      Parter
   
   
      Sagsøger: Virgin Media Ltd (Hook, Det Forenede Kongerige) (ved solicitors J. Ellison og D. Slater samt advokat D. Waelbroeck)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Sagen antages til realitetsbehandling, og der gives sagsøgeren medhold.
            
         
               —
            
            
               Kommissionens afgørelse af 12. juni 2012 vedrørende statsstøtte nr. SA.33540, som blev trykt i Den Europæiske Unions Tidende den 25. juli 2001, og som erklærede støtteforanstaltningen »City of Birmingham — Digital Districts NGA Network« forenelig med artikel 107, stk. 3, litra c), i traktaten om Den Europæiske Unions funktionsmåde, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1)
            
            
               Med det første anbringende hævdes de faktiske omstændigheder i sagen at være fremstillet urigtigt i den anfægtede afgørelse, hvilket bl.a. indebærer:
               
                           —
                        
                        
                           At det blev fastslået, at sagsøgeren ikke havde nogen konkurrencedygtig position i Birminghams Digital Districts, dvs. Digbeth, Eastside og Jewellery Quarter, (»det relevante område«).
                        
                     
                           —
                        
                        
                           At det blev fastslået, at der i det relevante område kun er begrænsede muligheder for adgang til næste generation af accessnet (next generation access, »NGA«) i form af det af BT Group plc planlagte fiberbredbånd lige til kontoret (Fibre-to-the-cabinet) i en del af området.
                        
                     
                           —
                        
                        
                           At det blev fastslået, at bredbåndshastigheden i det relevante område er kraftigt begrænset til den lave ende (20 Mbps download and 2 Mbps upload).
                        
                     
                           —
                        
                        
                           At det blev fastslået, at markedet har svigtet, fordi visse konkrete tjenesteydelser ikke er tilgængelige for en gruppe af små og mellemstore virksomheder i området til priser, som de kan betale.
                        
                     
                           —
                        
                        
                           At det blev fastslået, at ingen af parterne havde gjort indsigelse mod Birmingham City Councils plan for NGA i Digital Districts (»planen«).
                        
                     
                           —
                        
                        
                           At det blev fastslået, at kortlægningen og høringsprocessen bekræftede, at planen ikke ville få nogen negativ indvirkning på konkurrencen.
                        
                     
         
               2)
            
            
               Med det andet anbringende hævdes statsstøttereglerne og særligt dem, der er fastsat i EF-retningslinjer for statsstøttereglernes anvendelse i forbindelse med hurtig etablering af bredbåndsnet (EUT 2009 C 235, s. 7, »retningslinjerne for bredbånd«), at være blevet anvendt ukorrekt. Sagsøgtes fejlagtige anvendelse af statsstøttereglerne i TEUF og retningslinjerne for bredbånd indebærer bl.a.:
               
                           —
                        
                        
                           At formodningen for, at statsstøtte ikke vil være lovlig i et område, hvor konkurrerende bredbåndstjenester leveres til private, ikke blev afkræftet (punkt 77 og 78 i retningslinjerne for bredbånd).
                        
                     
                           —
                        
                        
                           At der ikke blev påvist et markedssvigt (punkt 35 i retningslinjerne for bredbånd), særligt at det relevante marked, som angiveligt havde svigtet, ikke blev afgrænset, og at der ikke blev fremlagt fyldestgørende beviser for et »svigt« alene på grund af priser.
                        
                     
                           —
                        
                        
                           At der ikke blev foretaget en grundig høring af markedet (punkt 51, litra a), i retningslinjerne for bredbånd).
                        
                     
                           —
                        
                        
                           At statsstøttens indvirkning på konkurrencen på de relevante markeder ikke blev vurderet i overensstemmelse med punkt 34 og 35 i retningslinjerne for bredbånd.